Input: क्षत्रस्योल्बमसि क्षत्रस्य जराय्वसि क्षत्रस्य योनिरसि क्षत्रस्य नाभिरसीन्द्रस्य वार्त्रघ्नमसि मित्रस्यासि वरुणस्यासि त्वयायं वृत्रं वधेत्। दृवासि रुजासि क्षुमासि। पातैनं प्राञ्चं पातैनं प्रत्यञ्चं पातैनं तिर्यञ्चं दिग्भ्यः पात॥८॥

Padapatha: क्षत्रस्य।उल्बम्।असि।क्षत्रस्य।जरायु।असि।क्षत्रस्य।योनिः।असि।क्षत्रस्य।नाभिः।असि।इन्द्रस्य।वार्त्रघ्नमिति वार्त्रऽघ्नम्।असि।मित्रस्य।असि।वरुणस्य।असि।त्वया।अयम्।वृत्रम्।वधेत्।दृवा।असि।रुजा।असि।क्षुमा।असि।पात।एनम्।प्राञ्चम्।पात।एनम्।प्रत्यञ्चम्।पात।एनम्।तिर्यञ्चम्।दिग्भ्य इति दिक्ऽभ्यः पात